Source: http://estnews.ro/tag/halep/
Timestamp: 2020-02-25 05:10:08+00:00

Document:
Halep Arhive | Est News
CNA a amendat Antena Stars cu 30.000 de lei din cauza încălcării dreptului la propria imagine și la viață privată în cadrul mai multor emisiuni ale televiziunii, membrii Consiliului referindu-se în special la “Agentul VIP”, în care a fost abordat subiectul vieții sexuale a Simonei Halep.
Radu Herjeu, membru al Consiliului Național al Audiovizualului (CNA), a propus, în ședința de joi a Consiliului, amendarea televiziunii Antena Stars cu 30.000 de lei din cauza emisiunilor “Star magazin” (din 23 octombrie 2015), “Stars matinal” (9 decembrie 2015), “Agentul VIP” (20 ianuarie 2016), “Necenzurat” (21 ianuarie 2016), “Necenzurat” (10 septembrie 2015), “Răi da’ buni” (3 decembrie 2015), “Refresh by Oana Turcu” (5 septembrie 2015) și “Star magazin” (24 septembrie2015), care au încălcat mai multe articole din legislația audiovizuală, în special cele privind dreptul la propria imagine.
“Star magazin”, “Star matinal” și “Agentul VIP” au încălcat articolele 3(1) din Legea audiovizualului și 32(2) și 33(1,3) din Codul de reglementare a conținutului, referitoare la dreptul la viață privată.
În emisiunea “Star magazin” din 23 octombrie, cântăreața Claudia Pavel a fost acuzată că și-a răpit copilul. În a doua parte a emisiunii (în intervalul orar 13:02-13:28), a fost dezbătut subiectul legat de custodia fiului cântăreței Claudia Pavel, cunoscută drept Cream. În timpul discuțiilor din studio, pe acest subiect, au fost afișate titluri precum: “Exclusiv, Cream pierde copilul”; “A răpit copilul și a fugit cu el”; “Scenariu de coșmar pentru artistă”; “Familia lui o acuză de răpire… Cream”.
Totodată, Antena Stars a difuzat în 9 decembrie 2015 emisiunea “Star Matinal”, fără semn de avertizare, genul programului fiind “divertisment”. În emisiunea prezentată de Rocsana Marcu și Răzvan Botezatu s-a discutat și despre o presupusă relație dintre Tania Budi și Giani Kiriță.
Pe de altă parte, în 20 ianuarie 2016, printre subiectele abordate de emisiunea “Agentul VIP”, s-au numărat și unele despre viața sexuală a jucătoarei de tenis Simona Halep. Antena Stars difuzează de luni până vineri, în intervalul orar 22:00 – 00:00, talk show-ul monden “Agentul VIP”, prezentat de Cristian Brancu, cu marcaj “12” (interzis copiilor sub 12 ani).
În ediția sanționată de CNA, Cristian Brancu a spus despre Simona Halep: “Ei bine, articolul din DC News spune așa: criza Simonei Halep, explicația unui psiholog renumit, domnul Hannibal Dumitrașcu spune că «viața personală își pune amprenta asupra jocului. Dacă unii sportivi pierd sau mai bine spus, păcătuiesc printr-un exces de viață personală, Simona pare mai degrabă excesiv de preocupată de carieră. Ori, la 24 de ani, fără o viață sexuală regulată, se pot simți efecte psihice și fizice. O tânără la această vârstă, aflată permanent în stres în competiție, poate fi mai puțin dispusă să comunice, mai tensionată. Poate avea izbucniri nervoase, descărcarea energiilor nu se face, așa că acumulează tensiuni. Este greu să ții natura în frâu. Modificările profunde în homeostazia organismului pot fi ghicite în starea tensională pe care o afișează cineva atunci când este privat de activități specifice vârstei»”.
Membrul CNA Radu Herjeu a spus că este anormal “să faci o întreagă televiziune, de dimineața până seara, cu subiecte despre viața intimă a unor persoane, subiecte bazate pe niște articole obscure, de pe niște site-uri obscure, ca și cum viața intimă a persoanelor publice ar fi în dezbatere publică (…)”.
La rândul său, membrul CNA Valentin Jucan a criticat emisiunea “Agentul VIP”, spunând: “Au fost multe subiecte dezbătute (referindu-se la subiecte referitoare la performanța sportivă a Simonei Halep, n.r.), dar până acum nimeni nu și-a permis să facă o emisiune întreagă, în care, pornind de la un studiu, să dezbată dacă Simona Halep are sau nu are relații sexuale (…) Până acum nimeni nu a facut asta!”.
În schimb, membrul CNA Radu Călin Cristea a fost de părere că “este vorba despre o temă de interes public”.
În aceste cazuri, Antena Stars a încălcat articolul 3 (1) din Legea audiovizualului, potrivit căruia “Prin difuzarea și retransmisia serviciilor de programe se realizează și se asigură pluralismul politic și social, diversitatea culturală, lingvistică și religioasă, informarea, educarea și divertismentul publicului, cu respectarea libertăților și a drepturilor fundamentale ale omului”, dar și articolul 32 (2) din Codul audiovizualului – “Nu orice interes al publicului trebuie satisfăcut, iar simpla invocare a dreptului la informare nu poate justifica încălcarea dreptului la viață privată” și articolul 33(1,3) din Cod – “Orice persoană are dreptul la respectarea vieții private și de familie, a domiciliului și a corespondenței. Este interzisă difuzarea de știri, dezbateri, anchete sau de reportaje audiovizuale care constituie imixtiuni în viața privată și de familie a persoanei, fără acordul acesteia”.
Pe de altă parte, potrivit CNA, emisiunea “Necenzurat” din 21 ianuarie nu a respectat articolul 39(2) din Lege și articolul 40(3) din Cod. În intervalul orar 13.32-14.03 al acestei ediții, au fost invitați în studio Mona – dansatoare, Lorena Diaconescu – psiholog, Diana Bișinicu, Constantin – interlop, în culise, iar dialogurile purtate au avut un conținut injurios. Această emisiune de tip “talk show monden” este moderată de Adriana Bahmuțeanu.
Articolul 39 (2) din Lege prevede că “Difuzarea în serviciile de televiziune și de radiodifuziune a programelor care pot afecta dezvoltarea fizică, mentală sau morală a minorilor se poate face numai dacă, prin alegerea intervalului orar de difuzare, prin codare sau ca efect al altor sisteme de acces condiționat, se asigură faptul că minorii din zona de transmisie, în situații normale, nu pot auzi sau vedea emisiunile respective”, în timp ce articolul 40(3) din Cod spune că “Moderatorii, prezentatorii și realizatorii programelor au obligația să nu folosească și să nu permită invitaților să folosească un limbaj injurios sau să instige la violență”.
Pe de altă parte, în ediția din 10 septembrie a emisiunii “Necenzurat” s-a discutat despre cazul lui Adrian Bota, tatăl unor gemene minore, care a susținut că a fost agresat fizic de actualul soț al mamei fetelor lui și că nu i s-a permis să își vadă copiii periodic și în condiții corespunzătoare. Pe parcursul emisiunii au fost difuzate două înregistrări cu fetele, realizate de tatăl acestora, una audio și alta video.
Articolul 10 din Cod stipulează că “Furnizorii de servicii media audiovizuale nu pot difuza interviuri și declarații în care minorului îi sunt solicitate păreri referitoare la probleme intime de familie sau care îi depășesc puterea de judecată”.
De asemenea, membrul CNA Radu Herjeu a fost de părere că, în acest caz, “tatăl își folosește copiii în disputa cu mama”.
Pe de altă parte, printre subiectele prezentate în emisiunea “Răi da’ buni” din 3 decembrie s-a numărat și unul legat de sporturile neconvenționale – street workout, subiect prezentat în jurul orei 21.30. Pe lângă trupa care a venit în platou pentru a executa exerciții la bara orizontală, la acest aparat a lucrat și dansatoarea Larisa Bercea. În acest caz, CNA a invocat încălcarea articolului 23(1) din Cod, potrivit căruia “Programele 12 se difuzează numai după ora 20,00 și vor fi însoțite permanent de un semn de avertizare reprezentând un cerc de culoare albă, iar în interiorul acestuia, pe fond transparent, numărul 12 de culoare albă”.
De asemenea, emisiunile “Refresh by Oana Turcu”, din 5 septembrie, și “Star magazin”, din 24 septembrie, au fost difuzate cu încălcarea articolului 34(1) din Cod, referitor la dreptul la imagine. Și în a doua parte a ediției “Refresh by Oana Turcu” a fost abordat un subiect prin care a fost încălcată legislația audiovizualului privind dreptul la propria imagine.
Astfel, membrul CNA Radu Herjeu a propus amendarea Antena Stars cu 30.000 de lei, “ținând cont de audiența modestă a postului”.
Amenda de 30.000 de lei a fost adoptată în turul al doilea de vot, având în vedere că și Valentin Jucan a făcut o propunere de sancționare, de 50.000 de lei (pentru emisiunile în care s-a discutat despre viața intimă a unor vedete și pentru cea cu limbaj injurios).
Însă numărul minim necesar de șase voturi a fost întrunit de propunerea de amendare cu 30.000 de lei. “Pentru” aplicarea acestei sancțiuni au votat Viorel Buda, Laura Georgescu, Gabriel Tufeanu, Radu Herjeu, Dorina Rusu și Răsvan Popescu. În schimb, Florin Gabrea și Valentin Jucan au votat pentru aplicarea amenzii de 50.000 de lei, iar Radu Călin Cristea a votat “împotriva” ambelor propuneri.
Jucătoarea de tenis Simona Halep, locul 2 WTA și cap de serie numărul 2, s-a calificat în premieră în sferturile de finală ale US Open, după ce a învins-o, luni, cu scorul de 6-7 (6), 7-5, 6-2, pe sportiva germană Sabine Lisicki, locul 24 WTA și cap de serie numărul 24.
Partida a durat două ore și 38 de minute.
Halep conducea întâlnirile anterioare cu Lisicki, cu 3-1, după ce s-a impus în ultimele trei partide directe, dar niciuna dintre acestea nu a avut dramatismul și risipa de energie precum cea de la această ediție a Grand Slam-ului american. Lisicki a “bombardat” din start, obligându-și adversara să răspundă cu aceeași monedă. Ele au dat în minge cu sete, au alergat cât pentru două partide, au reușit puncte memorabile, dar au comis în același timp un număr impresionant de greșeli neforțate, 110 în total, 77 Lisicki și 33 Halep.
Din fericire pentru Halep, serviciul de record mondial al adversarei sale, 210,8 km/h, nu a produs decât doi ași luni, pe a doua arenă a complexului federației americane de tenis de la Flushing Meadows, plină ochi de Ziua Muncii din SUA. De asemenea, jocul avântat, cu prea multă încredere și prea pe “muchie”, a costat-o pe germană.
De cealaltă parte, Halep a răspuns cu defensiva și cu precizia loviturilor, iar mobilitatea ei și pregătirea fizică mai bune au făcut din nou diferența, în ciuda faptului că ambele sportive au acuzat probleme musculare.
“Bum-bum” Lisicki (1,78 înălțime și 26 de ani în curând) a fost cu un pas înainte la începutul meciului, forțând-o pe Halep, care a fost din nou foarte nervoasă, să tot caute revenirea. A fost 2-0 pe germană, cu break în ghemul al doilea, apoi 2-2. Lisicki s-a desprins la 4-2, Halep a egalat. La acest scor, românca a rupt simetria și a făcut un break, ridicând scorul la 5-4. Ea a servit pentru set, dar a ratat o minge de 6-4, astfel că s-a ajuns în tie-break. După numeroase mini-break-uri, românca a avut din nou posibilitatea de a închide setul, de data aceasta pe serviciul adversarei, la 6-5. Lisicki a câștigat însă trei mingi la rând și a fost ea cea care a pus setul pe tabelă, după 63 de minute de joc.
După ce a acuzat primele dureri la coapsa stângă și la șold la scorul de 4-4, Simona Halep a cerut, în pauza dintre seturi, intervenția fizioterapeutului. Cu coapsa stângă bandajată, Halep a intrat cam într-un picior în setul al doilea, care a avut o desfășurare oarecum similară cu cel secund din finala de la Toronto. Halep a lăsat impresia că abia se mai poate mișca, dar în același timp reușea lovituri de efect.
La fel ca Belinda Bencic, Lisicki a părut descumpănită de evoluția adversarei, care suferea la fiecare minge. Jucătoarea din Constanța și-a pierdut serviciul în debutul setului, dar a revenit imediat cu rebreak. De altfel, nicio jucătoare nu și-a fructificat serviciul până la 2-2, apoi Halep a oprit cadența break-rebreak. O nouă serie de servicii pierdute a revenit odată ce Halep s-a distanțat la 4-2, după un nou break, dar Lisicki s-a apropiat la 3-4. Încă o dată Halep și-a făcut serviciul, apoi Lisicki a făcut același lucru, în premieră în setul al doilea. Halep a servit pentru set, dar nu a ajuns nici măcar la o minge de a egala, astfel că scorul a devenit egal, 5-5. Pe fondul greșelilor tot mai frecvente ale lui Lisicki, Halep a câștigat două ghemuri la rând și a egalat la seturi, după alte 53 de minte de joc.
A urmat o pauză de zece minute, stabilită de organizatori între setul al doilea și al treilea, din cauza căldurii excesive de la New York. Halep a ieșit mai odihnită de la vestiare și contrar a ceea ce s-a întâmplat până atunci, decisivul a început fără break-uri până la 2-2.
În ghemul al patrulea, Lisicki s-a întins pea mult la o minge și s-a accidentat serios la piciorul stâng. Din acel moment, ea a încercat să scurteze punctele, lovind decisiv aproape fiecare minge. Destul de eficientă la început, tactica nu a mai funcționat pe măsură ce timpul a trecut, astfel că jucătoarea română, simțind slăbiciunea rivalei, a “lovit-o” cu patru ghemuri câștigate la rând, punând capăt decisivului, cu 6-2, în 42 de minute.
Astfel, după ce a arătat din nou o inepuzabilă putere de luptă, Simona Halep a reușit să treacă de bariera optimilor de finală, atinsă în 2013.
Halep: Am luptat pentru fiecare minge, e plăcut să fiu în sferturi
“Am avut de muncit serios, a jucat incredibil, a fost un meci de mare luptă, am luat pentru fiecare minge, dar e plăcut să fiu în sferturi. La un moment dat am fost puțin îngrijorată din cauza accidentării de la coapsă, dar știam că nu trebuia să renunț. M-a durut, dar am știut că trebuie să rămân concentrată. Mă simt destul de încrezătorae pentru a câștiga meciuri importante. Nu e ușor să joci pe această căldură, dar e bine că am câștigat”, a declarat Halep, la Eurosport.
Următoarea adversară a Simonei Halep va fi un fost numărul 1 mondial, Victoria Azarenka, 20 WTA acum, aflată pe o pantă ascendentă după ce coborât dincolo de Top 40 WTA din cauza unei accidentări la picior ce a ținut-o departe de teren cinci luni, în 2014.
Fosta numărul 1 mondial este antrenată acum de belgianul Wim Fissette, care a pregătit-o pe Halep în 2014. Azarenka a câștigat ambele partide disputate până cu jucătoarea română, în 2012, în optimile de finală ale turneului de la Doha, scor 6-3, 6-1, și în aceeași fază la Linz, scor 6-1, 6-1.
Calificarea în sferturile de finală este recompensată la US Open cu un premiu de 410.975 de dolari și cu 430 de puncte WTA.
Anul trecut, Halep a fost eliminată în turul al treilea la Grand Slam-ul american. Ea a obținut, în 2013, cea mai bună performanță la US Open, calificarea în optimile de finală. În acest an, ea a mai atins faza sferturilor de finală doar la Australian Open.
Cea mai bună performanță din cariera Simonei Halep la un turneu de Grand Slam este finala de la Roland Garros, din 2014, pierdută în fața Mariei Șarapova.
Tot luni, Simona Halep ar trebui să joace partida de dublu mixt, alături de Horia Tecău, din sferturile de finală ale probei. Adversarii lor sunt Martina Hingis (Elveția) și Leander Paes (India).
Halep CÂȘTIGĂ cu 6-2 în decisiv și e în sferturi la US Open!
Halep se distanțează în setul decisiv
Halep egalează la seturi! Lisicki îi face trei cadouri la rând româncei, care merge în decisiv!
Halep revine în setul 2 și conduce cu 4-2
Setul doi începe tot cu Lisicki în forță. Halep a cerut intervenția medicului la pauza dintre seturi
Tie-break câștigat de Lisicki cu 8-6
Game, Halep, și avem tie-break
Game, Lisicki. 6-5 pentru nemțoaică în primul set. Românca e obligată să își facă serviciul pentru a rămâne în set
Halep nu reușește să închidă! Loviturile puternice ale nemțoaicei o surprind pe Halep, iar românca își pierde serviciul
Break, Halep! Românca servește pentru set. Nemțoaica greșește un forehand la punctul de break al româncei. Lisicki nu arată decât că știe să dea tare în orice minge
Halep egalează la 4
Un nou re-break pentru Halep, care va servi pentru a o egala pe Lisicki
Break, Lisicki. Jucătoarea din Germania conduce cu 4-2 în primul set
Câte un game pentru fiecare dintre adversare. 3-2 pentru Lisicki acum
Halep face și ea break-ul. 2-1 pentru Lisicki
Halep face trei duble greșeli în primul game pe serviciul ei și Lisicki obține break-ul
Game pentru Lisicki la serviciu.
UPDATE Meciul a început! Servește Lisicki
Meciul dintre Halep și Lisicki va fi al doilea de pe terenul Louis Armstrong, după o partidă de dublu.
Sabine Lisicki, 26 de ani, fostă numărul 12 mondial în 2012, și Simona Halep, 23 de ani, s-au întâlnit de patru ori până în pezent, sportiva română câștigând ultimele trei întâlniri: 6-2, 3-6, 7-5, în turul întâi al turneului de la Miami din 2013, 5-7, 6-3, 6-2, în optimile turneului de la Madrid din 2014 și 6-4, 6-0, în sferturile de finală ale turneului de la Wimbledon, tot anul trecut. Lisicki s-a impus 2011, în turul I al truneului de la Stanford, cu 6-1, 6-2.
24,august 2015 , 7:12 am
Finala a durat o oră și 39 de minute, iar scorul partidelor dintre Halep și Serena Williams este acum de 6-1 în favoarea americancei.
Halep a întâlnit o jucătoare în mare formă duminică și s-a ridicat a nivelul ei în setul al doilea. Românca a început destul de agresiv meciul cu Williams, reușind un break la debut, apoi a condus cu 2-0. De altfel, în primele două ghemuri, americanca a greșit mult și nu a obținut decât trei puncte. Halep a mai condus cu 3-1, înainte ca Williams să-și regleze tirul și să câștige cinci ghemuri la rând. Fără soluție în fața rivalei sale, care a servit din ce în ce mai bine, Halep a pierdut setul cu 3-6, după 32 de minute, și a apelat la sfaturile antrenorului Darren Cahill, care i-a cerut să-și ridice nivelul de agresivitate.
Intervenția lui Cahill a avut efect. Românca a rupt jocul aproape perfect al liderului mondial la începutul setului al doilea. După 1-0 pentru româncă, Williams a câștigat două ghemuri la rând. Halep a reușit un rebreak, apoi cele două jucătoare și-au fructificat serviciul până la 6-6, nu înainte ca Darren Cahill să mai intervină o dată, la 4-3, pentru sportiva pe care o antrenează. Tie-break-ul a avut schimburi de mingi interesante, care au ridicat în picioare publicul din tribune. Mai sigură pe ea, Williams s-a impus cu 7-5 și a încheiat cu victorie a 15-a finală disputată la rând.
Calificarea în finală la Cincinnati este recompensată cu un premiu de 240.500 de dolari și cu 585 de puncte WTA. Câștigătoarea turneului va primi 495.000 de dolari și 900 de puncte WTA.
Pentru Halep aceasta a fost a 19-a finală din carieră, a doua consecutivă. Românca de 23 de ani a câștigat 11 turnee, la Shenzhen (WTA), Dubai (Premier 5), Indian Wells (Premier Mandatory), toate trei în 2015, Doha (Premier 5), București (WTA), ambele în 2014, Nurnberg (WTA), ‘s-Hertogenbosch (WTA), Budapesta (WTA), New Haven (Premier), Moscova (Premier) și Sofia (turneul “mic” al campioanelor), toate cele șase în 2013.
Ea a mai disputat opt finale, Cincinnati, Rogers Cup, ambele Premier 5, în 2015, WTA Finals – Singapore (Turneul Campioanelor), Roland Garros (Grand Slam), Madrid (Premier Mandatory), toate trei în 2014, Bruxelles (Premier), în 2012 și Fes (WTA), în 2011 și 2010.
În ciuda înfrângerii suferite, Halep va fi, începând de luni, pe locul 2 WTA, detronând-o de pe această poziție pe rusoiaca Maria Șaarapova.
UPDATE – Simona Halep o va întâlni pe Sara Errani, în semifinalele Rogers Cup
Simona Halep va juca, sâmbătă, în semifinalele Rogers Cup împotriva jucătoarei Sara Errani, locul 17 WTA și cap de serie numărul 15, după ce italianca a trecut, cu scorul de 6-4, 6-4, de ucraineanca Lesia Țurenko, locul 54 WTA, în sferturile competiției.
Halep și sportiva italiană de 28 de ani s-au întâlnit de trei ori până acum, scorul fiind de 2-1 pentru româncă.
În ultimul lor meci, Simona Halep a învins-o, la 24 aprilie, cu scorul de 6-4, 6-4, pe Errani, în sferturile de finală ale turneului de categorie Premier de la Stuttgart.
Halep a obținut, după o oră și 40 de minute de joc, victoria cu numărul 300 din carieră, urmând a disputa a 25-a semifinală la un turneu WTA. Românca a evoluat ultima dată într-o semifinală la Roma, în luna mai, când a pierdut în fața spaniolei Carla Suarez Navarro.
La începutul meciului de vineri, Simona Halep nu a avut replică la evoluția exactă al polonezei. Imobilă, cu un serviciu slab, cu trei duble greșeli și cu multe erori, românca a fost o pradă ușoară loviturilor precise și mingilor cu efect trimise de Radwanska. Sportiva născută la Cracovia nu face parte din categoria jucătoarelor de forță, dar ea compensează puterea cu mobilitatea și cu tehnica loviturilor. În acest fel, ea a pus-o la punct pe Halep cu un scurt 6-0, în 24 de minute.
Halep a părut năucită încă un ghem, ridicând la șapte numărul celor pierdute la rând în fața adversarei sale. Pe tabela de marcaj, cifra 0 din dreptul Simonei s-a schimbat abia după 35 de minute de la începutul partidei. Ușor, ușor, mecanismele jocului româncei s-au deblocat, iar Halep a început să acopere mai bine terenul și să nu mai risipească puncte. Metamorfoza jucătoarei din Constanța a dereglat jocul adversarei. Radwanska a început să-și piardă precizia și să obosească, după ce ambele jucătoare au disputat cu o zi înainte meciuri de peste două ore.
De la 0-6, 0-1, Halep a câștigat trei ghemuri la rând, dar Radwanska a redevenit agresivă și a egalat la 3. După câteva descărcări nervoase și după ce s-a certat pe sine însăși, murmurând în pauze, Halep a ridicat iar nivelul evoluției, regăsindu-și precizia și unghiul potrivit al loviturilor. Și serviciul a început să o ajute, astfel că în următoarele opt ghemuri a fost cam singură pe teren. După un 6-3, în aproximativ 40 de minute, a urmat un 5-0 firesc, pe fondul căderii definitive a rivalei. Nu a fost 6-0 în decisiv, a fost 6-1, după vreo 26 de minute și după un ultim ghem la 0 reușit de româncă.
În penultimul act al turneului de la Toronto, Halep o va întâlni pe învingătoarea dintre italianca Sara Errani, locul 17 WTA și cap de serie numărul 15, și ucraineanca Lesia Țurenko, locul 54 WTA, jucătoare venită din calificări.
Pe partea superioară a tabloului de simplu, americanca Serena Williams, locul 1 WTA, va evolua în sferturi cu italianca Roberta Vinci, locul 53 WTA. Învingătoarea din acest meci va juca în semifinale împotriva câștigătoarei dintre Ana Ivanovici (Serbia), locul 6 WTA și cap de serie numărul 5 și Belinda Bencic (Elveția), locul 20 WTA.
Jucătoarea română de tenis Simona Halep, numărul 3 mondial, s-a calificat în sferturile de finală ale turneului WTA de la Toronto, dotat cu premii în valoare de 2.377.305 dolari, reușind să o învingă în trei seturi, 6-3, 5-7, 6-4, pe germanca Angelique Kerber, într-o partidă disputată joi.
Halep, a doua favorită a competiției din Canada, a avut nevoie de 2 ore și 23 minute de joc pentru a se impune în fața lui Kerber, cap de serie numărul 13 la Toronto.
14,aprilie 2015 , 8:05 am
Omul care i-a cărat valiza cu aproape două milioane de euro lui Becali, într-o tentativă de mită, și care se pregătește să intre familia Simonei Halep, ascunde o moșie colosală la marginea Capitalei.
Personaj discret, care tace și învârte pe degete afaceri de milioane, machedonul Teia Sponte a ajuns mâna dreaptă a lui Gigi Becali.
Numele lui a fost șifonat în scandalul “Valiza”, când patronul echipei din Ghencea l-a trimis cu o valiză plină cu 1,7 milioane de euro, la Cluj, să “răplătească” o echipă de jucători. Pentru acest serviciu, Sponte a primit doi ani de închisoare cu suspendare.
Casa, ferită de ochii lumii
Acum, afaceristul a ajuns în atenția publică după ce au apărut zvonuri că fiul lui, Costa, urmează să se însoare cu Simona Halep. Ce nu știu mulți despre el este că omul de bază al lui Gigi Becali deține, în Pipera, o moșie impresionantă, de aproximativ 20.000 de metri pătrați, pe care a amenajat-o după cum i-a poftit sufletul.
“Și-a construit teren de fotbal, unul de baschet, are pisicină și o fermă de animale domestice, dar și multe căprioare. A angajat doi oameni care să le îngrijească și să-i tundă gazonul la linie”, ne-a povestit un vecin.
Teia Sponte are la dispoziție inclusiv un lac. El a avut grijă însă să-și pună la adăpost moșia, care abia se poate vedea în spatele gardului de beton de peste 2 metri, “blindat” cu aparate de supraveghere video la tot pasul.
Fiul lui Sponte, reputație de crai
Dacă Simona Halep e fată cuminte, dedicată tenisului, și nu le are cu viața mondenă sau cu ieșitul în cluburile de fițe, despre Costa Sponte (foto), fiul lui Teia, s-a spus că ar fi avut parte de câteva relații pasagere cu dive cunoscute în peisajul monden de la noi, printre ele și Mădălina Pamfile, și Alexandra Tararache.
3,aprilie 2015 , 7:21 am
2,aprilie 2015 , 7:08 am
Jucătoarea de tenis Simona Halep, locul 3 WTA și cap de serie numărul 3, a învins-o, joi, cu scorul de 6-1, 7-5, pe americanca Sloane Stephens, locul 45 WTA, și s-a calificat în semifinalele turneului Miami Open, fază în care o va întâlni pe Serena Williams, numărul 1 mondial.
Partida a durat o oră și 15 minute. Pentru Simona Halep a fost a 14-a victorie consecutivă în circuitul WTA.
Sloane Stephens, în vârstă de 22 de ani, a intrat, miercuri (după ora SUA), pe arena centrală de la Crandon Park fără să fi cedat vreun set la această ediție a Miami Open și cu un meci în plus față de Simona Halep, care a stat în primul tur. Însă americanca a fost luată tare încă de la început de Halep. Cu excepția primului ghem, pe care l-a câștigat după două egalități și după ce a salvat două mingi de break, jucătoarea română și-a sufocat adversara, pe care a “dirijat-o” pe linia de fund cu lovituri stânga-drepta năucitoare. Forțată mereu să lovescă mingea din alergare de agresivitatea Simonei, Stephens a greșit mult și i-a ușurat misiunea sportivei din România, care a cedat doar unul din primele zece ghemuri ale partidei.
După 11 minute, scorul era deja 3-0 pentru Halep, cu break în ghemul 2, iar setul se încheia cu scorul de 6-1, după 25 de minute. Totuși statistica nu reflectă diferența mare dintre evoluțiile celor două jucătoare: 6-4 lovituri câștigătoare și 9-12 greșeli neforțate.
Halep nu a micșorat ritmul nici la începtul setului al doilea, reușind două break-uri la rând. Luată de val, la 6-1 și 3-0, românca a suferit o “pană” de concentrare. Ea și-a pierdut răbdarea și a încercat să închidă toate punctele cu lovituri decisive, astfel că greșelile neforțate s-a înmulțit. Stephens a reușit rebreak-ul în ghemul al patrulea, un break la 3-2 și, fructificându-și serviciul, a ajuns să conducă după ce a marcat pe tabelă patru ghemuri la rând, cu 4-3 și apoi cu 5-4. Totuși, a fost destul de limpede că jucătoarea născută în Florida nu poate adăuga cadourilor primite punctele din jocul ei. La 5-5, ea a greșit două mingi importante, iar Simona nu a iertat-o, câștigând break-ul, ulterior setul și meciul, după 75 de minute de joc.
În ciuda jocului oscilant din acest set, Halep a înregistrat 11 lovituri câștigătoare, față de 4 câte a reușit adversara ei, greșelile neforțate fiind aproape la fel ca număr, 17 – Halep, 18 – Stephens.
Serviciul Simonei a “intrat” în acest meci, a avut efect și mingea a fost bine poziționată. Cu o proporție de reușită de 75 la sută, Simona a etalat, probabil, cel mai bun serviciu din acest an, înregistrând o performanță rară pentru ea: nicio dublă greșeală. De asemenea, lovitura de dreapta a româncei a făcut cel puțin trei sferturi din punctele câștigătoare (17 față de 8 în dreptul lui Stephens). În concluzie, evoluția Simonei Halep din primele zece ghemuri ale meciului cu Sloane Stephens îi oferă jucătoarei române șanse reale în viitoarea întâlnire, cu Serena Williamas.
“Am jucat repede cu Stephens, am făcut cel mai bun tenis al meu, a revenit spectaculos, a schimbat tactita, am pierdut încrederea, dar mă bucur că am câștigat. Nu am nimic de pierdut cu Serena, e numărul 1 mondial, voi da totul, voi veni pe teren și voi crede în șansa mea. A fost un meci bun la Singapore, mâine este un nou meci și cred că pot câștiga din nou cu ea”, a declarat Halep.
La rândul ei, Serena Williams (SUA) a învins-o pe Sabine Lisicki (Germania), locul 21 WTA și cap de serie numărul 27, cu scorul 7-6 (4), 1-6, 6-3, în sferturile de finală. Pentru cea mai bună jucătoare din lume, potrivit clasamentului WTA, aceasta a fost victoria cu numărul 700 din carieră.
Ocupantele locurilor 1 și 3 ar fi trebuit să joace una împotriva celeilalte și în semifinalele turneului de la Indian Wells, dar Williams s-a retras înaintea partidei, din cauza unei accidentări la genunchi.
Meciul Halep – Williams este programat, vineri, de la ora 04.00.
În cealaltă semifinală a turneului de categorie Premier Mandatory de la Miami, vor juca, joi, de la ora 20.00, Andrea Petkovic (Germania), locul 10 WTA și cap de serie numărul 9, și Carla Suarez Navarro (Spania), locul 12 WTA și cap de serie numărul 12
După ce Maria Șarapova a fost eliminată în turul secund al Miami Open, Simona Halep poate reveni pe locul 2 mondial, ocupat acum de rusoiacă, dacă va câștiga turneul din Florida. Totodată, dacă va ajunge și se va impune în finala de sâmbătă, românca va deveni a treia jucătoare care reușește “dubla” Indian Wells-Miami, după Steffi Graf și Kim Clijsters.
31,martie 2015 , 7:09 am
Jucătoarea de tenis Simona Halep, locul 3 WTA și cap de serie numărul 3, a învins-o, marți, cu scorul de 6-3, 7-5, pe Flavia Pennetta din Italia, locul 28 WTA și cap de serie numărul 15, calificându-se în sferturile de finală ale turneului de categorie Premier Mandatory Miami Open.
Partida a durat o oră și 31 de minute și, la finalul întâlnirii, Halep a obținut a 13-a victorie consecutivă în circuitul WTA.
Anterior, Halep, 23 de ani, și Pennetta, 33 de ani, s-au mai întâlnit de trei ori și de fiecare dată s-a impus sportiva italiană. Ultimul lor meci a fost la ediția 2013 a US Open, în faza optimilor de finală, iar scorul a fost de 6-2, 7-6 (3).
Luni seară, la Miami (marți dimineață, în România), spectatorii prezenți pe arena centrală din complexul Crandon Park, printre care s-au aflat numeroși români, au avut parte de un tenis de înaltă ținută, practicat de două jucătoare cu puține slăbiciuni. Ele au făcut spectacol, au lovit puternic, au jucat puncte cu schimburi lungi de mingi și au făcut risipă de energie. Simona Halep a început mai bine, Pannetta a echilibrat jocul în setul al doilea, în care a condus cu 5-2, dar tot românca a avut finalul, cu cinci ghemuri câștigate la rând.
Pennetta a dat înălțime la mingile trimise către linia de fund, la fel cum a făcut-o Jelena Jankovici în finala de la Indian Wells, incomodând-o vizibil pe Halep. Sportiva română a gestionat mai bine aceste situații și adversara nu a putut profita. Italianca a jucat pe lovitura de dreapta a rivalei, mai puțin precisă la ultimele meciuri, însă la această partidă “forehand-ul” nu a trădat-o pe Halep.
Meciul a început echilibrat, cele două jucătoare fructificându-și serviciul până la 3-2 pentru Halep. Sportiva din Constanța a obținut un break la acest scor, suficient pentru a câștiga primul set, cu 6-3, după 40 de minute.
În setul al doilea, Pennetta s-a distanțat la 2-0, după un break reușit în ghemul al doilea. Au urmat alte patru ghemuri în care fiecare jucătoare a câștigat pe serviciul adversarei și scorul a ajuns la 4-2 pentru sportiva din Italia, care a făcut apoi 5-2. De la acest scor, Halep a pus în scenă una dintre revenirile ei de excepție. Ea și-a luat serviciul, apoi Pennetta a servit pentru câștigarea setului, la 5-3. La 30-15 pentru italiancă, arbitrul de scaun Kader Nouni a avut o intervenție care probabil a schimbat soarta setului. Francezul nu a fost de acord cu o minge strigată aut de un arbitru de linie, iar reluarea prin “hawk-eye” i-a dat dreptate. Mingea a fost bună și scorul a devenit 30-30, în loc de 40-15 pentru Pennetta. Jucătoarea de 33 de ani și-a pierdut încrederea și și-a cedat serviciul, iar Halep a simțit că este momentul să se desprindă decisiv. Românca a câștigat și următoarele trei ghemuri, printre care un break la 5-5, și a încheiat setul, cu 7-5, și meciul după 91 de minute.
Foarte mobilă și agresivă, cu toate loviturile “în funcțiune” și cu serviciul la un nivel acceptabil, Halep era greu de învins marți. Simona Halep a reușit în această partidă din optimi cea mai bună evoluție de la Miami Open și, poate, una dintre cele mai bune din acest an, în condițiile în care a întâlnit o adversară experimentată, care știe bine jocul de tenis.
Statistica meciului reflectă echilibrul din teren: 34 de greșeli neforțate pentru Halep, 37 pentru adversară, 12-12 la lovituri câștigătoare, 4-2 la duble greșeli și 64-61 la procentajul de reușită a primului serviciu.
În faza următoare, Halep va juca împotriva jucătoarei americane Sloane Stephens, locul 45 WTA, care a eliminat-o, luni, cu scorul de 6-4, 7-6 (5), pe sportiva elvețiană Belinda Bencic, locul 34 WTA, după un meci de două ore și opt minute.
Scorul întâlnirilor directe între Halep și Stephens, 22 de ani, este egal, 2-2, românca impunându-se în ultimul meci, cu scorul de 6-4, 6-3, în optimile de finală ale French Open, ediția 2014.
Prima partidă a avut loc la Barcelona, în turul I al ediției din 2012, când tot Halep a câștigat, cu 6-4, 6-4.
În 2013, în turul II al turneului de la Hobart și în turul I al Australian Open, Stephens a câștigat cu 6-4, 6-0, respectiv 6-1, 6-1.
Calificarea în sferturile de finală ale Miami Open este recompensată cu un premiu de 112.270 de dolari și cu 215 puncte WTA.
După ce Maria Șarapova a fost eliminată în turul secund al Miami Open, Simona Halep poate reveni pe locul 2 mondial, ocupat acum de rusoiacă, dacă va câștiga turneul din Florida.
10,martie 2015 , 1:32 pm
Vărul jucătoarei de tenis Simona Halep, în vârstă de 29 de ani, s-a sinucis, el fiind găsit spânzurat cu un cablu în holul locuinței sale din municipiul Constanța, transmite corespondentul MEDIAFAX
Potrivit polițiștilor constănțeni, vărul Simonei Halep, Nicia Arghir, a fost găsit spânzurat, luni după-amiază, în holul locuinței sale din municipiul Constanța, tânărul fiind descoperit de către un unchi care a anunțat polițiștii.
Echipa de cercetare ajunsă la fața locului a găsit trupul tânărului întins pe jos în holul locuinței, în fața ușii de acces.
Potrivit primelor date, pe trupul bărbatului nu au fost descoperite urme vizibile de violență, ci doar cele provocate de spânzurare, din zona gâtului.
Trupul acestuia a fost dus la morga Cimitirului Central Constanța pentru necropsie și stabilirea cu exactitate a cauzelor decesului.
Nicia Arghir nu a lăsat un bilet prin care să își justifice gestul. Tânărul este văr primar cu Simona Halep, mamele celor doi fiind surori.
14,ianuarie 2015 , 8:09 am
Site-ul britanic de specialitate live-tennis.com a scris, marți, că Simona Halep are o istorie a meciurilor pierdute “devreme” sau a retragerilor de la turneele care preced un Grand Slam, după ce ocupanta locului 3 mondial a declarat forfait la Sydney din cauza unei infecții gastrointestinale.
“În ciuda problemelor de sănătate, Halep – care are mai degrabă o istorie a meciurilor pierdute devreme sau a retragerilor la evenimentele care preced un Grand Slam – este încrezătoare că va fi bine la Australian Open, competiție ce începe luni, la Melbourne. Ea are câteva meciuri câștigate în 2015, la Shenzen, deși nu în fața celei mai înalte opoziții. Halep a întâlnit o singură jucătoare din Top 50 în drumul spre titlu, pe Timea Bacsinszky, locul 47 WTA”, a notat sursa citată.
Nu este pentru prima dată când Halep este în atenția presei internaționale pentru faptul că se retrage înaintea unor competiții importante. La începutul lunii octombrie 2014, L’Equipe a criticat decizia româncei de părăsi China Open după ce a acces în sferturile de finală, precizând că ea este la al treilea abandon de acest fel înaintea unui turneu important și ar trebui stabilit dacă este doar o coincidență.
“Este a treia oară când Simona Halep ia o astfel de decizie: a declarat forfait la Roma după victoria din primul meci cu Madison Keys și și-a făcut de asemenea bagajele la ‘s-Hertogenbosch, abandonând în turul 2. De fiecare dată înaintea unui turneu important, pentru ca apoi să joace finala la Roland Garros și în semifinalele la Wimbledon. Rămâne ca adversarele ei, dar și organizatorii de turnee și WTA să decidă dacă acestea nu sunt altceva decât coincidențe”, a notat L’Equipe, la 2 octombrie, făcând referire la faptul că pentru Halep urma din nou o competiție foarte importantă, Turneul Campioanelor de la Singapore, unde a jucat finala.
Jucătoarea din Constanța era atunci pe locul 2 WTA și cap de serie numărul 2 și a părăsit China Open din cauza unei accidentări suferite la coapsa stângă. Halep jucase un meci de simplu de peste două ore și jumătate, pe care l-a câștigat în trei seturi, 7-6 (4), 5-7, 7-6 (1), în fața sportivei germane Andrea Petkovici, calificându-se astfel în sferturile de finală ale China Open. În sferturi, Halep ar fi trebuit să evolueze cu Ana Ivanovici din Serbia, care s-a calificat direct în semifinale în urma forfait-ului româncei.
Câștigătoarea sâmbătă la Shenzhen, Simona Halep, cap de serie numărul unu și locul 3 WTA, s-a retras din turneul de categorie Premier de la Sydney, din cauza unei infecții gastrointestinale, dar va fi aptă pentru Australian Open, care va începe săptămâna viitoare.
Halep, direct acceptată în turul doi la Sydney, ar fi trebuit să o întâlnească, marți, pe Karolina Pliskova (Cehia), poziția 22 în ierarhia mondială, dar a fost înlocuită pe tabloul turneului de Nicole Gibbs (SUA). Pliskova a învins-o pe Gibbs, scor 6-0, 6-0.
La ediția de anul trecut a turneului australian, Halep a fost eliminată în primul tur.
Tot la Sydney, daneza Caroline Wozniacki, locul 8 WTA și cap de serie numărul 4, a abandonat, luni, partida din primul tur, cu Barbora Zahlavova Styrcova, după ce jucătoarea din Cehia a câștigat primul set cu 6-4, iar scorul în setul secund era 1-1. Wozniacki, finalistă săptămâna trecută la Auckland, a acuzat probleme la încheietura mâinii stângi.
Alte două favorite din Top 10 WTA, poloneza Agnieszka Radwanska, locul 6 și cap de serie numărul 3, și rusoiaca Ekaterina Makarova, locul 10 WTA și cap de serie numărul 6, au câștigat câte un meci, fiind apoi eliminate, marți, în turul doi.
Singura sportivă din cele șase jucătoare din Top 10 WTA care a ajuns în turul 3 (sferuri) este Petra Kvitova din Cehia, locul 4 WTA și cap de serie numărul 2. La fel ca Halep, Kvitova a intrat direct în turul doi al turneului de la Sydney.
Sportiva germană Angelique Kerber, locul 9 WTA și cap de serie 5, joacă la ora transmiterii acestei știri în turul 2 al competiției, cu rusoaica Daria Gavrilova.
Primăria Vaslui pariază pe învățământul dual în depășirea crizei forței de muncă
11,februarie 2020 , 3:15 am
21,aprilie 2015 , 3:14 am
Total visitors : 594,765
Total page view: 824,960

References: articolul 3
 articolul 32
 articolul 33
 articolul 39
 articolul 40

Articolul 39
 articolul 40

Articolul 10